Funnet forlatt i veikanten: Valpene har fått nye hjem
– Det ble veldig tomt her. Jeg synes det var trist da de reiste i går, jeg kjente tårene presse på, sier Elaine Michelle Pedersen Egeland (23). Hun tok vare på hundevalpene som naboen fant forrige tirsdag, etterlatt i et lite transportbur i veikanten i Vanse utenfor Farsund i Vest-Agder. – Valpene var tynne da de kom til oss, veide omkring en kilo. Etter en uke med godt stell og skikkelig fôr har de lagt på seg ca. 500 gram hver, sier Egeland. Hundeflokken var redd og stresset da de ble funnet i veikanten, men kom seg raskt og har vært lekne og kontaktsøkende hjemme hos Elaine. Dyrebeskyttelsen Norge, Mandal har fått godt over 200 henvendelser fra mennesker over hele landet, som ønsket å overta hundene. – Tre er reist til nye hjem, to blir hentet denne uken, sier Anne Lise Skoie Risøen, styreleder for den lokale Dyrebeskyttelsen.Hannen i flokken skal til et småbruk i Mandal kommune, hvor mannen falt for valpen som minnet ham om hans forrige jakthund. Ei tispe skal til en barnefamilie i Vanse, en annen til en liten familie i Kragerø hvor den unge mannen driver jakt. Den tredje tispa skal til en politikvinne i Bergen – og den fjerde er allerede kommet til en familie med små barn i Lindesnes. – Hele familien sto og ventet på verandaen da vi kom med valpen. Det var stor stas for de små barna, sier Risøen. Dyrebeskyttelsen valgte mennesker som har erfaring med hund og forstår hva det innebærer å ha hund som kan ha jaktlyst. Valpene kan ha islett av rasene drever, beagle eller dachs. I buret da de ble funnet, lå en lapp hvor det sto: «Far ettersøks hund. Mor rådyr- og hjortejakt. Mor er fra Vestlandet og jakter bra. Født 16. mai.» – De nye eierne er alle i en stabil familiesituasjon. De er glade i friluftsliv og kan aktivisere hundene, sier Risøen.De nye eierne har betalt 3000 kroner for hver valp, blant annet for helsesjekk, ormekur, vaksinering og ID-merking hos veterinær. Nå er det opprettet en hemmelig Facebook-gruppe for de nye eierne, der Dyrebeskyttelsen og «fostermor» Elaine også er med. – Der kan vi følge hverandre, etter hvert som valpene vokser opp, sier Elaine Michelle Pedersen Egeland. Anne Lise Skoie Risøen har vært i kontakt med den lokale lensmannen, som etterforsker saken som brudd på dyrevelferdsloven. – Politiet er ikke nærmere noen løsning, sier Risøen.
De fem valpene som ble funnet forlatt i veikanten utenfor Farsund har fått nye hjem. Over 200 mennesker ville ta dem til seg.